AFRIKAANSE OPSOMMING: Die jaar 1999 is tot die jaar van dienslewering deur die Nasionale Kommissaris van Polisie verklaar, en die Polisieplan vir die RSA het 'n naamverandering na die "beleidsprioriteite en doelwitte" in dieselfde jaar ondergaan. Die Polisieplan, wat bestaan uit beleidsprioriteite en doelwitte en interne fokusareas, kan as die strategiese plan van die Suid-Afrikaanse Polisiediens beskou word. So 'n strategiese plan benodig 'n implementeringsplan om dit in werking te stel en die betrokkenheid van alle lede van die Diens te verseker. Die hoofdoelwit van die Suid-Afrikaanse Polisiediens is om 'n veilige en beveiligde omgewing in 'n vennootskap met die gemeenskap te bewerkstellig. Daarom behoort die klem te val op - • verbetering van die kwaliteit en doeltreffendheid van die diens aan die gemeenskap; • ondersteuning van die transformasieproses in Suid-Afrika in die algemeen en in die Suid-Afrikaanse Polisiediens in die besonder; • die instelling van 'n nuwe styl van Gemeenskapspolisiëring en bestuur; en • die vestiging van 'n proses vir doelmatige en doeltreffende polisiëring. Bovermelde prioriteite bestaan uit 'n aantal doelwitte om aksies in werking te stel ten einde 'n beoogde resultaat te bereik. Hierdie aksies moet op alle bestuursvlakke vanaf topbestuur tot die laer vlakke deur die geïntegreerde beplanningsproses geloods word. Die Suid-Afrikaanse Polisiediens in die Wes-Kaap is in vier polisiëringsareas opgedeel, naamlik die Oos-Metropool, Wes-Metropool, Boland en Suid-Kaap. Elke area bestaan uit stasies wat aan die Area verantwoordelik is, en elke stasie moet aan die Area terugvoer verskaf oor sy strategiese bestuursplan. Die strategiese bestuursplan van die SAPD in die Wes-Kaap kan beskou word as 'n kombinasie van die Polisiëringsprioriteite en Doelwitte vir die provinsie, die Dienslewering Verbeteringsprogram (DVP) en die Area Operasionele Plan. Die hoofdoel van hierdie navorsingsprojek is om 'n geïntegreerde strategiese bestuursmodel te ontwerp waardeur alle polisiestasies in die Wes-Kaap terugvoer kan gee in die Strategiese Bestuursprosesse.